**Ministru kabineta rīkojuma projekta**

**„Par finanšu līdzekļu piešķiršanu no valsts budžeta programmas „Līdzekļi neparedzētiem gadījumiem”” sākotnējās ietekmes novērtējuma ziņojums (anotācija)**

|  |
| --- |
| I. Tiesību akta projekta izstrādes nepieciešamība |
| 1. | Pamatojums | 1) Ministru kabineta 2012.gada 17.aprīļa sēdē Izglītības un zinātnes ministrijai (turpmāk arī – ministrija) dotā uzdevuma (prot. Nr.20 38.§, 17.punkts) izpilde.2) Ministru kabineta 2009.gada 22.decembra noteikumu Nr.1644 „Kārtība, kādā pieprasa un izlieto budžeta programmas „Līdzekļi neparedzētiem gadījumiem” līdzekļus” 2.punkts.3) Nepieciešamība steidzami nodrošināt Murjāņu sporta ģimnāzijas (turpmāk – Ģimnāzija) gatavību 2012./2013.mācību gada uzsākšanai |
| 2. | Pašreizējā situācija un problēmas | Ministru kabineta 2012.gada 17.aprīļa sēdē, izskatot Finanšu ministrijas izstrādāto informatīvo ziņojumu „Par valsts budžeta bāzes izdevumiem 2013. – 2015.gadam un bāzes izdevumos neiekļautajiem ministriju un citu centrālo valsts iestāžu iesniegtajiem papildu pieprasījumiem” (TA-855-IP), ministrijai tika uzdots (prot. Nr.20 38.§, 17.punkts) sagatavot un izglītības un zinātnes ministram mēneša laikā iesniegt izskatīšanai Ministru kabinetā informatīvo ziņojumu par valsts īpašumā esošajās sporta bāzēs (t.sk. bobsleja un kamaniņu trasē „Sigulda” un Murjāņu sporta ģimnāzijā) neatliekami veicamajiem darbiem un tiem nepieciešamo finansējumu. Ievērojot minēto, ministrija ir sagatavojusi informatīvo ziņojumu „Par valsts īpašumā esošajās sporta bāzēs neatliekami veicamajiem darbiem un tiem nepieciešamo finansējumu” (turpmāk – Ziņojums), kurš tiek virzīts vienotā paketē ar šo Ministru kabineta rīkojuma projektu.Ņemot vērā to, ka detalizēts esošās situācijas un problēmas apraksts ir sniegts Ziņojumā, šajā sākotnējās ietekmes novērtējuma ziņojumā (anotācijā) akcentēta tikai būtiskākā informācija. Citu nepieciešamo papildu informāciju lūdzam skatīt Ziņojumā.Izvērtējot Ģimnāzijā neatliekami veicamos darbus, kā prioritārs uzdevums ir nodrošināt Ģimnāzijas gatavību 2012./2013.mācību gada uzsākšanai, tāpēc steidzami veicama apkures sistēmas rekonstrukcija (dabasgāzes konteinertipa katlumājas izveide un ar tās funkcionēšanu saistītā aprīkojuma un sistēmu iegāde), kā arī virtuves un ēdnīcas bloka slēgšanas novēršanai jāveic ventilācijas sistēmas izveide un atsevišķu tehnoloģisko iekārtu un inventāra iegāde. Šie darbi veicami līdz 2012.gada 31.augustam un to provizoriskās izmaksas ir 254`584 lati (t.sk. PVN 21% jeb 44`184 lati). Papildus līdz 2012./2013.mācību gada uzsākšanai Specializētajā airēšanas sporta skolā nepieciešams veikt viena jumta rekonstrukciju un atsevišķus remontdarbus, kuru provizoriskās izmaksas ir 8`441 lats (t.sk. PVN 21% jeb 1`465 lati). Tādejādi kopumā, lai nodrošinātu Ģimnāzijas gatavību 2012./2013.mācību gada uzsākšanai, papildus nepieciešami 263`025 lati (t.sk. PVN 21% jeb 45`649 lati). Pēc būtības šobrīd ne ministrijai, ne Ministru kabinetam izvēlēs iespējas šajā jautājumā nav, jo saskaņā ar Izglītības likuma 23.panta piekto daļu par izglītības iestādes likvidāciju vai reorganizāciju attiecīgās institūcijas un personas informējamas ne vēlāk kā sešus mēnešus iepriekš. Ņemot vērā faktu, ka līdz 2012./2013.mācību gada uzsākšanai 2012.gada 3.septembrī ir palikuši mazāk nekā seši mēneši, arī Ģimnāzijas darbības pārtraukšana šobrīd nav iespējama. Jautājums jāpieņem steidzami gan saistībā ar jaunu audzēkņu uzņemšanu un esošo audzēkņu atestāciju (uzņemšanas un atestācijas komisijas darbs jāpabeidz līdz jūlija sākumam), gan ar nepieciešamību finansējuma piešķiršanas gadījumā veikt normatīvajos aktos noteiktās iepirkuma procedūras.Aicinājumu Ministru kabinetam rast iespēju jau 2012.gadā piešķirt nepieciešamo finansējumu Ģimnāzijā neatliekami veicamajiem darbiem 2012.gada 14.maija sēdē izteica arī Latvijas Nacionālā sporta padome (prot. Nr.3 4.§, 3.punkts), kura saskaņā ar Sporta likuma 9.panta pirmo daļu ir sabiedriska konsultatīva institūcija, kas piedalās valsts sporta politikas izstrādē, veicina sporta attīstību un sadarbību sporta jomā, kā arī lēmumu pieņemšanu jautājumos, kas attiecas uz sportu.Ministrija ir izvērtējusi jautājumu par finansējuma piešķiršanu Ģimnāzijā neatliekami veicamajiem darbiem un konstatējusi, ka ministrijas rīcībā nav nepieciešamie līdzekļi, jo visi finanšu līdzekļi 2012.gadam valsts budžeta programmā 09.00.00 „Sports” ir sadalīti un attiecīgi noslēgti līgumi par valsts budžeta finanšu līdzekļu (dotācijas) piešķiršanu. Noslēgtie līgumi neparedz finansējuma piešķīrēja – ministrijas – tiesības samazināt piešķirto finanšu līdzekļu apmēru līdzekļu pārdales gadījumā citām sporta bāzēm vai sporta organizācijām (līgums paredz ministrijas tiesības samazināt līguma summu tikai tad, ja tiek izdarīti grozījumi likumā „Par valsts budžetu 2012.gadam”, vai sporta bāze, vai cita sporta organizācija neievēro pielīgtās saistības). Papildus finansējuma pārdale no citām ministrijas pamatbudžeta programmām nav iespējama, jo tādejādi finansējuma nepietiekamība izveidotos citu ministrijas nodrošināto valsts pamatfunkciju īstenošanai.Saskaņā ar Ministru kabineta 2009.gada 22.decembra noteikumu Nr.1644 „Kārtība, kādā pieprasa un izlieto budžeta programmas „Līdzekļi neparedzētiem gadījumiem” līdzekļus” 3.punktu budžeta programmā „Līdzekļi neparedzētiem gadījumiem” paredzētos līdzekļus piešķir valsts pamatbudžeta apropriācijās neparedzētiem izdevumiem katastrofu un dabas stihiju seku novēršanai, to radīto zaudējumu kompensēšanai, citiem neparedzētiem gadījumiem un valstiski īpaši nozīmīgiem pasākumiem. Līdzekļu piešķiršanu valstiski īpaši nozīmīgiem pasākumiem paredz arī likuma „Par budžetu un finanšu vadību” 12.panta pirmā daļa. Šis gadījums daļēji ir uzskatāms par neparedzētu (attiecībā uz virtuves un ēdnīcas blokā konstatēto [Pārtikas un veterinārā dienesta Pārtikas uzņēmuma pārbaudes 2012.gada 17.februāra protokols Nr.80-12-00775] un apkures katlu stāvokli], ko apliecina Ziņojumā ietvertais ministrijas izvērtējums. Par jautājuma valstisko nozīmi liecina: (1) ar likuma „Par valsts nozīmes izglītības, kultūras un zinātnes objektiem un nacionālajām sporta bāzēm” 2.panta 43.punktu Ģimnāzijai ir noteikts valsts nozīmes izglītības objekta statuss; (2) neveicot neatliekamos darbus, Ģimnāzija nevarētu uzsākt 2012./2013.mācību gadu un iestāde būtu slēdzama, kā rezultātā Ģimnāzijas audzēkņi nevarētu pabeigt uzsākto izglītības procesu (Ģimnāzija šobrīd ir vienīgais šāda veida valsts dibināts un uzturēts sporta internāts Latvijā, kurā iespējams apgūt šādas specifiskās izglītības un mācību-treniņu programmas), kā arī netiktu ievērota Izglītības likuma 23.panta piektajā daļā noteiktā iepriekšējās paziņošanas procedūra; (3) fakts, ka jautājums par Ģimnāzijas turpmāko darbību un Ģimnāzijā neatliekami veicamajiem darbiem izskatīts Latvijas Nacionālā sporta padomes 2012.gada 14.maija sēdē (prot. Nr.3 4.§, 3.punkts).Ņemot vērā iepriekš minēto, ministrija ir sagatavojusi Ministru kabineta rīkojuma projektu „Par finanšu līdzekļu piešķiršanu no valsts budžeta programmas „Līdzekļi neparedzētiem gadījumiem”” (turpmāk – Rīkojuma projekts). |
| 3. | Saistītie politikas ietekmes novērtējumi un pētījumi | Nav attiecināms |
| 4. | Tiesiskā regulējuma mērķis un būtība | Rīkojuma projekts paredz uzdevumu Finanšu ministrijai no valsts budžeta programmas 02.00.00 „Līdzekļi neparedzētiem gadījumiem” piešķirt ministrijai (Ģimnāzijai) 263 025 latus, lai nodrošinātu:1. apkures sistēmas rekonstrukciju (dabasgāzes konteinertipa katlumājas izveidi un ar tās funkcionēšanu saistītā aprīkojuma un sistēmu iegādi) – 218 284 latu apmērā;2. ventilācijas sistēmas izveidi un atsevišķu tehnoloģisko iekārtu un inventāra iegādi virtuves un ēdnīcas blokā – 36 300 latu apmērā;3. jumta rekonstrukciju un atsevišķu remontdarbu veikšanu Ģimnāzijas struktūrvienībā – Specializētā airēšanas sporta skola (Vikingu iela 6, Jūrmala) – 8 441 latu apmērā.Anotācijas I sadaļas 2.punktā un Ziņojumā minētā problēma tiks atrisināta pilnībā. |
| 5. | Projekta izstrādē iesaistītās institūcijas | Izglītības un zinātnes ministrija un Ģimnāzija. |
| 6. | Iemesli, kādēļ netika nodrošināta sabiedrības līdzdalība | Jautājums par Ģimnāzijā neatliekami veicamajiem darbiem un tiem nepieciešamo finansējumu izvērtēts ar ministrijas 2012.gada 26.janvāra rīkojumu Nr.25 „Par darba grupas izveidi” izveidotās darba grupas ietvaros, kā arī izskatīts Latvijas Nacionālās sporta padomes 2012.gada 4.aprīļa un 2012.gada 14.maija sēdē, tāpēc atkārtota sabiedrības līdzdalība Rīkojuma projekta izstrādē nebija nepieciešama. |
| 7. | Cita informācija | Rīkojuma projekts tiešā veidā attiecas uz tūrisma, sporta un brīvā laika politiku.Pastarpināti Rīkojuma projekts attiecas uz budžeta un finanšu politiku, kā arī publiskās pārvaldes politiku. |

|  |
| --- |
| II. Tiesību akta projekta ietekme uz sabiedrību |
| Nav attiecināms |

|  |
| --- |
| III. Tiesību akta projekta ietekme uz valsts budžetu un pašvaldību budžetiem |
| **Rādītāji** | **2012.gads** | Turpmākie trīs gadi (tūkst. latu) |
| **2013** | **2014** | **2015** |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar budžetu kārtējam gadam | Izmaiņas, salīdzinot ar kārtējo (2012)gadu | Izmaiņas, salīdzinot ar kārtējo (2012)gadu | Izmaiņas, salīdzinot ar kārtējo (2012)gadu |
| 1 | 2 | 3 | 4 | 5 | 6 |
| 1. Budžeta ieņēmumi: | **1000** | **0** | **0** | **0** | **0** |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 1000 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | **1000** | **+263** | **0** | **0** | **0** |
| 2.1. valsts pamatbudžets | 1000 | +263 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets  | 0 | 0 | 0 | 0 | 0 |
| 3. Finansiālā ietekme: | 0 | **-263** | 0 | 0 | 0 |
| 3.1. valsts pamatbudžets | 0 | -263 | 0 | 0 | 0 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets  | 0 | 0 | 0 | 0 | 0 |
| 4. Finanšu līdzekļi papildu izde­vumu finansēšanai (kompensējošu izdevumu samazinājumu norāda ar "+" zīmi) | X | **+263** | 0 | 0 | 0 |
| 0 | 0 | 0 | 0 |
| 0 | 0 | 0 | 0 |
| 5. Precizēta finansiālā ietekme: | X | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets  | 0 | 0 | 0 | 0 |
| 6. Detalizēts ieņēmumu un izdevu­mu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Ministrijas 2012.gada valsts budžeta programmas 09.00.00 „Sports” apakšprogrammā 09.10.00 „Murjāņu sporta ģimnāzija” paredzēts 1`002`801 lats.Papildus pieprasītā finansējuma (263`025 latu apmērā) sadalījums atbilstoši tam paredzētam mērķim:1. apkures sistēmas rekonstrukcija (dabasgāzes konteinertipa katlumājas izveidi un ar tās funkcionēšanu saistītā aprīkojuma un sistēmu iegāde) – 218`284 lati;
2. ventilācijas sistēmas izveide un atsevišķu tehnoloģisko iekārtu un inventāra iegāde virtuves un ēdnīcas blokā – 36`300 lati;
3. jumta rekonstrukcija un atsevišķu remontdarbu veikšana Ģimnāzijas struktūrvienībā – Specializētā airēšanas sporta skola (Vikingu iela 6, Jūrmala) – 8`441 lats.
 |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Izdevumus sedz no valsts budžeta programmas 02.00.00 „Līdzekļi neparedzētiem gadījumiem”.Informāciju par apropriācijas izmaiņām likuma par valsts budžetu attiecīgajam gadam pielikumā „Valsts pamatbudžeta ieņēmumu un izdevumu atšifrējums pa programmām un apakšprogrammām” (veidlapa APRO) ministrija iesniegs Finanšu ministrijā pēc Rīkojuma projekta pieņemšanas Ministru kabinetā. |

Anotācijas IV – VII sadaļa – Rīkojuma projekts šīs jomas neskar.

Izglītības un zinātnes ministrs R.Ķīlis

Vizē:

Valsts sekretāra vietniece,

valsts sekretāra pienākumu izpildītāja L.Sīka

26.06.2012 08:30

Izglītības un zinātnes ministrijas

Sporta un jaunatnes departamenta

vecākais eksperts E.Severs

67047935, edgars.severs@izm.gov.lv